  Виталий Пронин Туннэ 11-тӥ классъёсын дышетскисьёс ӟуч кылъя ЕГЭ гожто. Таӵе амалэн соос нырысетӥ экзамензэс сёто. Туэ ӟуч кылъя экзаменлы висъям дыр ӝыны часлы тросгес каремын. Аттестат басьтон понна самой ӧжытсэ 36 балл люкано.Удмуртиын 11-тӥ классъёслэсь ужъёссэс 2-тӥ июнёзь эскерозы, 10-тӥ июне егитъёс асьсэлэсь баллъёссэс тодозы.Шаерысьтымы дышетонъя портал ивортэ: кылем арын ӟуч кылъя ЕГЭ гожтӥз 8 сюрс 829 мурт, шоро-куспо баллзы 63,74 вал. Нылъёс та предметэз пиослэсь капчиенгес сёто (66 балл 60-лы пумит).Мукетъёсыз ЕГЭ амалэн экзаменъёс - информатикая, биологияя но историяя - ортчозы 30-тӥ мае. Математика 3-тӥ июньлы пуктэмын."Взгляд» газет ивортэмъя, та вакытэ Интернетын ӟуч кылъя ЕГЭ-лэн валэктонъёсыз вань ни. Соослы пӧртэм нимъёс тыремын, «асьсэлэнъёс» гинэ шедьтыны мед быгатозы шуыса. Куд-ог ссылкаос телефон номер гожтыны яке кыӵе ке программа пуктыны куро, но ӵемысь тазьы туж кема утчаськыса но, дышетскисьёс валэктонъёстэк ик кылё. Куд-ог валэктонъёслэн туспуктэмъёссы усьтэмын, соосыз котькин учкыны быгатэ, но соосты эскерем муртъёс уно янгышъёссэ шедьтӥзы ни.Приморье улосысь дышетонъя управлениысь ужась Екатерина Щегленко вера:- Интернетэ интыям вань валэктонъёс эскерисько. Тодмо луиз ке, соос пӧлын шонеръёсыз вань шуыса, вакчи дыр куспын шедьтом соослэсь кузёоссэс но комиссиын решение кутом, мар «со визьпогъёсын» кароно. Кылем арын 100-лэсь уно дышетскисьёслэн ужъёссы аннулировать каремын вал, малы ке шуоно соос валэктонъёссэс интернет-сайтъёсы ЕГЭ бере ик тыриллям.Туспуктэмез: labirint-rzn.blogspot.com Теги: дышетон ЕГЭ учкыл экзамен  